กรุงไทยสภาพคล่องล้นเงินฝากต.ค.พุ่ง
กรุงไทยสภาพคล่องล้น เดือน ต.ค.เงินฝากเพิ่มถึง 8.8 หมื่นล้าน ขณะที่ไทยพาณิชย์ปรับลด
26 พ.ย. 2558

กรุงไทยสภาพคล่องล้น เดือน ต.ค.เงินฝากเพิ่มถึง 8.8 หมื่นล้าน ขณะที่ไทยพาณิชย์ปรับลด
ศูนย์วิจัยกสิกรไทย ระบุว่า สภาพคล่องของธนาคารพาณิชย์เดือน ต.ค. 2558 ปรับตัวดีขึ้นจากการเพิ่มขึ้นของเงินฝากภาครัฐ ทำให้สัดส่วนสินเชื่อรวมต่อเงินฝากรวมกับตราสารหนี้ที่ออกและเงินกู้ยืม (LTD+Borrowing Ratio) ผ่อนคลายลงมาที่ระดับ 85.69% จากระดับ 86.53% เมื่อสิ้นเดือนก่อนหน้า สอดคล้องกับเครื่องชี้สภาพคล่องอีกตัวหนึ่ง คือ สัดส่วนสินทรัพย์สภาพคล่องต่อสินทรัพย์รวม ซึ่งปรับเพิ่มขึ้นจากระดับ 20.36% ในเดือนก่อนหน้าสู่ระดับ 21.23% ในเดือน ต.ค. 2558
สำหรับเงินฝากเดือน ต.ค.เติบโตค่อนข้างดี โดยเพิ่มขึ้น 1.24 แสนล้านบาท หรือ 1.12% จากเดือนก่อนหน้า และเพิ่มขึ้น 1.05% เป็นผลจากการพักเงินของภาครัฐในธนาคารพาณิชย์บางแห่ง ซึ่งเป็นปัจจัยเฉพาะ ขณะที่ธนาคารขนาดเล็กยังบริหารต้นทุนทางการเงินด้วยการควบคุมปริมาณเงินฝากให้เติบโตช้ากว่าสินเชื่อ
ทั้งนี้ ในเดือน ต.ค. พบว่า ธนาคารกรุงไทยมีเงินฝากเพิ่มขึ้นจากเดือนก่อนหน้า สูงสุดถึง 88,249 ล้านบาท หรือเพิ่มขึ้น 4.25% ขณะที่ธนาคารกรุงเทพมีเงินฝากเพิ่มขึ้น 15,211 ล้านบาท หรือ 0.76% ธนาคารกรุงศรีอยุธยาเงินฝากเพิ่มขึ้น 19,262 ล้านบาท หรือ 1.89%
ขณะที่ธนาคารไทยพาณิชย์กลับมีเงินฝากลดลง 30,052 ล้านบาท หรือติดลบ 1.56% ธนาคารกสิกรไทยเงินฝากลดลง 5,696 ล้านบาท หรือติดลบ 0.34% 
สำหรับแนวโน้มเงินฝากของธนาคารพาณิชย์ในช่วง 2 เดือนที่เหลือของปีนี้ ศูนย์วิจัยกสิกรไทย ประเมินว่า มีโอกาสเติบโตได้เชื่องช้ากว่าเงินให้สินเชื่อ ตามการบริหารจัดการต้นทุนของธนาคารพาณิชย์เพื่อประคองส่วนต่างอัตราดอกเบี้ย ดังนั้น ทิศทางสภาพคล่องในช่วง 2 เดือนสุดท้ายของปี 2558 จึงมีแนวโน้มตึงตัวขึ้นเมื่อเทียบกับเดือน ต.ค.ที่ผ่านมา
ส่วนปัจจัยสำคัญที่ธนาคารพาณิชย์เฝ้าติดตามอย่างใกล้ชิด คือการประชุมของธนาคารกลางสหรัฐ (เฟด) ในช่วงกลางเดือน ธ.ค.นี้ เพราะหากมีการขึ้นดอกเบี้ยนโยบายก็จะเป็นจุดเริ่มต้นวัฏจักรดอกเบี้ยขาขึ้นในตลาดโลก